እንደ ኦሮሚያና አማራ ክልል ሁሉ የአዲስ አበባ ከተማ አስተዳደርም በሐሰተኛ ማስረጃ የተቀጠሩና የደረጃ ዕድገት ያገኙ ሠራተኞችን ለመለየት መዘጋጀቱንና እንቅስቃሴ መጀመሩን ሪፖርተር በኅዳር 24 ቀን 2010 ዓ.ም. ዕትሙ አስነብቧል፡፡ ከ105 ሺሕ በላይ ሠራተኞች በተለያዩ በከተማው አስተዳደር ተቋማት እንደሚሠሩ የታወቀ ሲሆን፣ ቁጥራቸው ቀላል የማይባሉ ሠራተኞች በሐሰተኛ የትምህርት፣ የሥራ ልምድ እንዲሁም የሙያ ብቃት ምዘና መረጃ እንደሚሠሩ ተገምቷል፡፡ ይህም በከተማ አስተዳደሩ በሰፊው የሚስተዋል ችግር መሆኑን ልብ ይላል፡፡ ያለ ዕውቀታቸው ኃላፊነት መያዛቸው በከተማው ለሚታዩ የመልካም አስተዳደር ጉድለት እንደ አንድ ምክንያትነት የተቀመጠ ሲሆን፣ የከተማ አስተዳደሩ በሐሰተኛ መረጃ የተቀጠሩ ሰዎች ራሳቸውን እንዲያጋልጡ ተጠይቀዋል፡፡ የተወሰነ ቁጥር ያላቸው ሠራተኞች በማህደራቸው ሐሰተኛ የትምህርት ማስረጃ እንዳስገቡ በማመን የይቅርታ ጊዜውን በመጠቀም ያመለከቱ መሆኑ ሲገለጽ፣ በርካታ ጥቆማዎች ግን ከኅብረተሰቡ እንደ ደረሰው ተገልጿል፡፡
